P. Frešo, poslanec: (2008-02-05):
Druhá spomínaná vec v tejto právnej oblasti alebo často spomínaná vec boli podpísané zmluvy ako súčasť ponuky, keďže je to štandardom pri verejnom obstarávaní vrátane dátumov, prv než boli tieto ponuky otvorené. Tak je zrejmé znova, že tým, že niekto naplnil zákon, sa snažíme tu na pôde Národnej rady na podnet vlády konštatovať, že zákon bol porušený. Tretia vec, ktorá prichádza z tej právnej oblasti, ktorá ma veľmi zaujala, je, že verejná súťaž, o ktorej sa rozprávalo, bola vlastne nie podľa zákona o verejnom obstarávaní, ale bola to taká jemnejšia forma verejnej obchodnej súťaže podľa Obchodného zákonníka. Znova, keď si človek vyhľadá v Obchodnom vestníku, je to z 5. 10. 2000, tak zistí, že súťaž na poradcu bola skutočne podľa zákona o verejnom obstarávaní, splnila všetky náležitosti. A už samotný fakt, že ani jeden z tých účastníkov súťaže na poradcu nenamietal, svedčí aj o jej transparentnosti. A štvrtou vecou z takej právnej oblasti mi príde, uznesenia, v ktorých sa konštatuje porušenie zákona, dávať na pôdu Národnej rady. Áno, je to protiústavné. Ale znova, plní to len a len jeden cieľ. A to je negatívna propaganda smerom voči opozícii ako takej. Inými slovami, z tejto právnej oblasti mi vychádza, že to, čo tu pán minister predložil, a teda čo vláda predložila, je súčasťou istej dlhodobej, a ja sa nebojím to povedať, štvavej kampane voči opozícii, ktorej úlohou je akýmsi spôsobom ospravedlniť tie škandalózne a nechutné výroky pána premiéra, ktorý hovorí, že časť opozície, dokonca citujem veľmi veľa poslancov, by mala sedieť vo väzení. A to je niečo, čo ma teda nenecháva chladným, ale vyjadrím sa k tomu ďalej, keď prejdem ďalšie aj ekonomické zlyhania tejto správy. V ekonomickej oblasti ma zaujal výraz „výrazne nízka cena“. Odvoláva sa na to, že vláda samotná odhadla trhovú hodnotu zo 100 % akcií 6 mld. až 8 mld. dolárov. A pokiaľ to človek aritmeticky rozpočíta na 49-percentný balík, tak mu vyjde 2,94 mld. až 3,92 mld. za minoritný balík. Na to netreba byť dílerom na devízových trhoch, na to stačí základné ekonomické povedomie, aby bolo zrejmé, že keď predávam minoritný balík, tak jeho cena nebude zodpovedať aritmetickému pomeru z celkového balíka, ale môže byť nižšia. A ďalší faktor, ktorý túto cenu znížil, boli napr. veľmi, veľmi pochybné a dosť dlho s nimi sa vysporiadajúce bývalé tzv. Duckého zmenky, ktoré výrazne znižovali hodnotu SPP, a to napriek tomu, že štát za ne prebral garancie. Inými slovami, hovoriť o cene, ktorá je 2,7 mld. oproti spodnému aritmetickému rámcu 2,9 mld. dolárov, ako o výrazne nízkej má znova len propagandistický charakter. Pokiaľ ide o daň z dividend a vlastne predaj z časti SPP spoločnosti, ktorá má sídlo v Holandsku. No predsa každému, znova, ekonomicky veľmi triviálne vzdelanému človeku je zrejmé, že pokiaľ by sme zaviazali predaj k takým podmienkam, že nadobúdateľ musí mať sídlo na Slovensku a bude platiť daň z dividend, no tak sa to znova odrazí na zníženej cene. Inými slovami, každý ďalší záväzok podobného charakteru znižuje cenu a je v priamom protiklade s tým, po čom ste tu, vážení koaliční poslanci aj vy, pán minister, volali, aby bola cena vysoká. Krátko sa dotknem otázok hedgingu. Pán poslanec Burian hovoril o tom, aký sme hlboko nekompetentní a kompetentný je on a bol by rád, keby mu niekto na takej úrovni odpovedal. V tejto súvislosti ma napadajú dve veci, po prvé, keby pán poslanec Burian pomenoval spoločnosť, pre ktorú túto kompetentnú činnosť vykonával a ako táto spoločnosť v rokoch jeho pôsobenia dopadla. Môže na to odpovedať. Ja budem odpovedať vo faktickej. A po druhé, k tomu hedgingu samotnému. No termín hedging v našej politickej kultúre zaviedol predsa ako politický termín Smer a jeho predseda Fico. To znamená, ten volal po hedgeovaní ceny ropy. Takisto hovoril o tom, že dokáže upraviť cenu benzínu. A takisto teraz hovorí aj v tejto správe o akomsi hedgeovaní. A to, pán poslanec Burian, nemôžete vyvrátiť zoči-voči slovenskej korune, nakoľko tá strata je vyrátaná na 7 mld. korún. Inými slovami, táto správa predpokladá, že sa hedgeoval kurz koruny k doláru. A to, čo už bolo viackrát povedané aj zo strany opozície ale nielen opozície, ale aj odborníka a dokonca uznané aj zo strany koalície, je, že to nie je celkom dobre možné. Preto pribieha po siedmich rokoch so záchranným pásom pán poslanec Burian, ktorý nás informuje, že existuje akási krížová špekulácia na dolár, euro, ktorá by bola bývala vyniesla štvrť miliardy eur. No predsa je jasné, že keď mám k dispozícii akúsi históriu, tak potom nakoniec môžem napasovať na ňu príslušný model. To, že to Smer neurobil skorej, vlastne je v presnom protiklade s tým, po čom volá pán poslanec Burian. Inými slovami, ten neodborný, propagandistický tlak, ktorý sa okolo SPP vytváral 7 rokov zo strany Smer, ktorý vlastne hovoril, že podnik bol predaný pod cenu, že tam došlo k obrovskej kurzovej strate, ktorá sa bežne rieši, medzi korunou a dolárom, vlastne poprel. A povedal, že áno, to sa teda nerobí, ale robí sa na menový pár eurodolár. To sa síce robí a možnože keby som sa ja posnažil a vybral nejaké iné výhodné kurzy, tak nájdem 11 mld., možno 12 mld. korún, možno ešte viacej. Nemôžem v tejto súvislosti absolútne súhlasiť s tým, že bolo všetkým jasné z ekonomických fundamentov, že dolár voči euru bude klesať. No nebolo to všetkým jasné, nakoľko veľmi veľká časť trhu vtedy aj špekulovala znova s nárastom doláru. A pokiaľ by to bolo všetkým jasné, tak ten kurz by bol býval okamžite vyletel napr. na dnešnú úroveň. Čo sa týka toho zahedgeovania, ešte jednu takú vetu mi nedá nedodať. My si celkom dobre nemôžeme ako republika sťažovať na to, že v kurze koruny a dolára koruna spevnela voči doláru, nakoľko naše dlžoby v dolároch tým pádom zlacneli. A to je taký istý prirodzený spôsob hedgingu, o ktorom si myslím, že je ten najsprávnejší názor, ako sa pozerať na takto veľký predaj, ktorý dosahuje hodnotu polovice štátneho rozpočtu. A čo sa týka vlastne toho, aké schopnosti kto má hedgeovať. Ja si myslím, že strana Smer je rok a pol vo vláde, nech sa páči, najbližšia benzínová pumpa je tam. Môžeme sa pozrieť, ako je to s cenami ropy, či klesla cena benzínu alebo stúpla cena benzínu za vašej vlády. Dokonca je tu daň z minerálnych olejov, kde ste sľubovali že ju znížite. Ani tú ste nedokázali znížiť, pán minister, takže toto nezakrývajme. (Reakcia z pléna.) Vy môžete dať normálny návrh spolu s ministrom financií, však to je snáď zrejmé. Toto nezakrývajme, neurobili ste to. A každý raz, keď človek príde na benzínovú pumpu, tak si môže prečítať vizitku, ako  veľmi schopný je Smer v oblasti hedgeovania, vôbec práce s energetickým sektorom. A ja by som vám to nevytýkal, keby ste sa neboli k tomu počas toľkých rokov zaväzovali, keby ste neboli opakovane predošlú vládu v tomto napádali. Inými slovami, hovorím o tom, že vy rozprávate, čo sme mali urobiť my. Ale ja hovorím o tom, čo môžete urobiť vy, čo ste sľubovali a čo urobiť nie ste schopní. K akcionárskej zmluve. To je taká posledná odborná časť, ku ktorej by som sa rád vyjadril. To, ako je napísaná akcionárska zmluva, že naozaj strategickému partnerovi dáva právo manažmentu, to bolo verejne známe. To bolo verejne známe, ale to nejako neoslabuje našu pozíciu ako 51-percentného vlastníka. Myslím tým štát. Práve naopak, myslím si, že práve tým, že tam bol vpustený strategický mamažment, je zodpovedný za astronomické zvýšenie dividend a vôbec celkových príjmov, ktoré má k dispozícii štát z SPP po privatizácii, ktoré sú vyššie, ako to bolo vtedy, keď štát vlastnil 100 % akcií SPP. Teraz sa vrátim k tomu politickému rozmeru samotnej správy ohľadne privatizácie SPP. My tu celé roky počúvame od pána dnes premiéra Fica, ktorý dokonca bol členom komisie, ktorá vyberala kupujúceho 49-percentného balíka SPP, ako je táto privatizácia nevýhodná, dokonca že ide o ekonomickú vlastizradu. A, mimochodom, na toto sa pán dnes premiér Fico odkazuje, keď hovorí o tom, že veľmi veľa poslancov opozície by malo sedieť vo väzení. A toto mi už je trošku vážnejšie. Vážené kolegyne, vážení kolegovia, pokiaľ sme v situácii, že parlament prerokováva správu, ktorá je na propagandistickú objednávku, propagandistickú objednávku konkrétnej strany, aby tá si urobila nejakým spôsobom alibi za to, čo tu 8 rokov tvrdila, tak to považujem za vážne. Pokiaľ sa tam naozaj rozprávame v termínoch a dochádzame k záverom, ktoré sú protiústavné, inými slovami, hovorím o tom, že sa tam konštatujú porušenia zákona, tak si myslím, že jediný účel tejto správy je naozaj umožniť aj ďalšie kroky voči opozícii. To znamená, pripravuje sa vlastne istý terén. A to je vlastne moja obava. Pripravuje sa istý terén, kde opozícia naozaj bude kriminalizovaná, kde sa nebude viesť nejaká odborná debata, kde sa nebudeme spoliehať na nezávislé súdy, ale kde budeme jednoducho rozhodovať politicky. A to je niečo, k čomu by som rád vyzval poslancov Smeru, aby sa voči tomuto postavili, aby sa voči tomu bránili. Inými slovami, toto je  naozaj útok na demokraciu. Je útokom na demokraciu, pokiaľ parlament má prijímať uznesenia, ktoré súvisia so zákonnosťou alebo nezákonnosťou, a prijíma ich preto, aby svojmu predsedovi vlády umožnil urobiť isté alibi z jeho tvrdení. On to dokonca aj vyrátal. Vyrátal, že pán Dzurinda, Mikloš a Zajac strávia 160 rokov vo väzení. Ja neviem, proste treba si pozrieť monitoring. Treba si pozrieť monitoring jeho vyjadrení. Aby sa on mohol slobodne ďalej takto vyjadrovať, potrebuje takúto správu, ktorá konštatuje porušenie zákona. A to môže dosiahnuť len s podporou vašich hlasov. A tu by som rád apeloval na vaše demokratické svedomie, aby ste nehrali túto hru. Táto hra je veľmi nebezpečná. Je veľmi nebezpečná nie pre opozíciu, ale je nebezpečná aj pre vás, vážení kolegovia. Akonáhle pripustíme, aby tento parlament prestupoval svoje právomoci, aby tento parlament vo veciach, ktoré sú odborné, na ktoré môžu byť rôzne názory, prijímal zásadné stanoviská, používal silné výrazy, dokonca bol tu pokus túto zmluvu urobiť za nulitnú, tak vlastne, po prvé, riskujeme veľké hospodárske škody, čo si, myslím, pán minister uvedomuje, a asi aj preto ustúpil z toho sporného znenia okolo § 59a, a po druhé, môžeme utrpieť veľké škody na demokracii, to znamená, môžeme sa dostať do rokov, ktoré ani vám, ani nám určite neboli príjemné. A to boli roky, keď sa o Slovensku hovorilo ako o krajine, ktorá má problém s demokraciou. Rád by som vás vyzval, aby ste boli veľmi opatrní a veľmi sa poradili so svojím svedomím, ako budete hlasovať o záverečnom uznesení, ako budete hlasovať o záverečnom uznesení k tejto správe tak, aby ste zohľadnili nielen svoje politické záujmy, ale aj záujmy zachovať demokraciu na Slovensku a neprekračovať mandát tejto Národnej rady. Na záver, pán spravodajca, by som ešte chcel dať uznesenie v znení: „Národná rada Slovenskej republiky žiada vládu Slovenskej republiky zverejniť všetky zmluvy uzavreté v mene Slovenskej republiky v rámci privatizácie SPP, a. s.“ Toto uznesenie by malo demytologizovať to, k čomu sa aj pán minister uchýlil ako k takej poslednej obrannej línii, keď hovoril, my máme pravdu preto, lebo my poznáme zmluvy a vy ste tie zmluvy ako opozícia nečítali. Po prvé, pán minister, ja vám chcem povedať otvorene, že keď ste koncipovali tú správu a niečo ste v tej správe voči poslancom zamlčali, tak je to jednoducho hanba. Pokiaľ ste mali nejaký zákonný problém, a pán poslanec Lipšic vám dokazoval, že zákonný problém nemáte, ale povedzme, že ste mali názor, že zákonný problém máte, tak vy ste mali hľadať riešenie, ako poslancov oboznámiť so všetkými relevantnými faktmi, ktoré vás oprávňujú k tak tvrdým záverom, aké sú napísané v navrhovanom uznesení tejto správy. Pokiaľ ste tak neurobili a tu v rozprave sa odkazujete na správu, ktorá nie je k dispozícii, tak to považujem za nefér. A myslím si, že ste mali radšej túto správu stiahnuť. A keďže ja si myslím, že opozícia je tu aj na to, aby v prípade, že koalícia nekoná, ju napomenula, tak toto uznesenie, ktoré, dúfam, prejde, berte ako také napomenutie. A berte to tak, aby ste aj nabudúce, skutočne, pokiaľ budete podobné veci do parlamentu predkladať, si dali záležať a dostatočne informovali všetkých poslancov bez rozdielu toho, z ktorej strany pochádzajú. Ďakujem pekne za pozornosť, kolegovia.